กรุงไทยออกกองอสังหาฯ3รร.ทั่วไทย
&nbsp;
18 ส.ค. 2554

โพสต์ทูเดย์ — บลจ.กรุงไทย จ่อออกกองทุนอสังหาฯ ลงทุนโรงแรมทั่วประเทศ เชียงใหม่ภูเก็ตหัวหิน คาด 4 ปีแรกรับประกันผลตอบแทน 7% ต่อปี 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ในเดือน พ.ย.นี้ มีแผนออกกองทุนอสังหาริมทรัพย์ที่มีนโยบายลงทุนครั้งแรกในโรงแรม 3 แห่ง ซึ่งมีที่ตั้งอยู่ในแหล่งท่องเที่ยว 3 จังหวัดทั่วประเทศ คือ เชียงใหม่ ภูเก็ต และประจวบคีรีขันธ์ มูลค่ากองทุนประมาณ 4,100 ล้านบาท 
“กองทุนนี้จะมีทั้งการซื้อกรรมสิทธิ์และการลงทุนในสิทธิให้เช่าในกองทุนเดียว โดยโรงแรมทั้ง 3 แห่งเป็นของเจ้าของรายเดียวกัน ซึ่งเป็นบริษัทในตลาดหลักทรัพย์ ซึ่งในเบื้องต้นกำลังพิจารณาเรื่องอัตราผลตอบแทนกันอยู่ โดยคาดว่าจะให้ผลตอบแทนประมาณ 7% ต่อปี และใน 4 ปีแรกจะรับประกันผลตอบแทนโดยธนาคารพาณิชย์ ซึ่งคงจะประกาศความชัดเจนและรายละเอียดเพิ่มเติมได้ในเดือน ต.ค. หลังจากการประชุมผู้ถือหุ้นของผู้ประกอบการ” นายสมชัย กล่าว
นอกจากนี้ นายสมชัย ยังกล่าวอีกว่า เจ้าของอสังหาริมทรัพย์รายนี้ยังมีแนวคิดว่าจะขยายขนาดกองทุนโดยการซื้ออสังหาริมทรัพย์เข้ามาเพิ่ม เพื่อกระจายความเสี่ยงให้กับกองทุน โดยคาดว่าหลังจากนำกองทุนเข้าจดทะเบียนในตลาดหลักทรัพย์ประมาณ 6 เดือน จะนำเซอร์วิสอพาร์ตเมนต์เข้ามาเพิ่ม
ทั้งนี้ เมื่อช่วงเดือน ก.ย. 2553 บริษัท ดุสิตธานี (DTC) ทยอยแจ้งตลาดหลักทรัพย์จำหน่ายสินทรัพย์โรงแรม 3 แห่ง เพื่อการจัดตั้งกองทุนรวมอสังหาริมทรัพย์ ได้แก่ ดุสิตธานี ลากูน่า ภูเก็ต, ดุสิต ดีทู เชียงใหม่ และดุสิตธานี หัวหิน โดยจะจัดประชุมผู้ถือหุ้นวันที่ 7 ต.ค.
พร้อมกันนี้ นายสมชัย ยังกล่าวอีกว่า ในปัจจุบัน บลจ.กรุงไทย มีส่วนแบ่งการตลาดประมาณ 35% ของกองทุนรวมอสังหาริมทรัพย์ โดยมีกองทุนภายใต้การบริหาร 3 กองทุน